钦定古今图书集成/明伦汇编/官常典/第596卷 > 《贺张漕改秩启》史百礼
## 钦定古今图书集成/明伦汇编/官常典/第596卷 > 《贺张漕改秩启》史百礼

骤驾转漕，久膺烦使。飞邮传命，新陟崇阶。荣居六品
之班，光动二星之彩。宾朋庆慰，郡国驩呼。凡属奖题，
率增抃蹈。恭惟某官，天球荐瑞，岳镇储灵。乡评群行
之宗，笔阵万人之敌。鹏程易举，骥足难留。阅枢府之
牙签，卷王宫之绛帐。便亲东海，出开千里之藩；持节
夜郎，入奏九年之绩。英声腾达，夙望巍昂。正柱下之
法冠，明陜中之刑鼎。肃将忠敏，历践清华。尚虚西掖
之除，复领东州之节。云梯石栈，不辞蜀道之难；流马
木牛，远访草庐之制。惠风扇物，游刃发硎。奋澄清之
志于揽辔之中，讲水陆之运于凿潭之始。苏一方之
疲瘵，权万货之低昂。非独有观风听吏之才，又能善
富国强兵之术。久劳心计，简在睿思。降一札之玺书，
嘉三年之课最。优加赏典，荣进勋阶，汪洋玉册之恩炳焕绣衣之宠。表微一级，虽含览鉴之情；车相九迁，
应有封侯之地。甘泉上计，宣室见思，即趋曳玉之班，
行慰弹冠之望。某鲤庭馀子，管席旧游，栖迟黄绶之
踪，偃仰赤衡之影。官资冷落，几成梅福之狂；客路穷
愁，常恐长卿之病。追想下车之揖，侧聆增秩之荣。搦
管操觚，望风引领。金兰不改，既协世契之私；燕雀有
依，敢后厦成之贺。